Ondersoek ná mans glo voor polisiebeamptes aangerand word(Foto: SA Polisie) Die bestuur van die polisie in die Wes-Kaap neem met kommer kennis van ŉ video wat op sosiale media versprei word oor twee naakte mans wat deur gemeenskapslede aangerand word, met ŉ SAPD-voertuig wat in die agtergrond gesien kan word. “Die video wys ook ŉ lid van die SAPD wat langs die voertuig staan, wat later van die toneel wegry,” het brig. Novela Potelwa, woordvoerder van die polisie, gesê. ŉ Interne ondersoek is van stapel gestuur. “Sedert die video onder ons aandag gebring is, het die bestuur dadelik met ŉ interne ondersoek begin,” het Potelwa bygevoeg. Die volgende is tot dusver bevestig: Potelwa sê die interne ondersoek fokus spesifiek op die polisie se aanvanklike reaksie op die misdaadtoneel in ŉ poging om te bepaal of die beamptes behoorlik opgetree het sedert hulle by die misdaadtoneel opgedaag het. Die ondersoek sal ook bepaal of die polisiebeamptes op die toneel ondersteuning versoek het en wat daarna gebeur het. Die ondersoek sal ook bepaal wat nog op die toneel gebeur het maar wat nie op die video gesien kan word nie. “Die ondersoek word hanteer deur die kantoor van die provinsiale polisiekommissaris onder leiding van genl.maj. Vincent Beaton,” het sy bygevoeg. Genl.maj. Thembesile Patekile, waarnemende provinsiale polisiekommissaris, het alle vorme van boendoegeregtigheid veroordeel. Hy maan gemeenskappe om met die polisie saam te werk wanneer misdade gepleeg word en nie die reg in eie hande te neem nie. Hy onderneem om beslissend op te tree indien polisiebeamptes nie hul plig nagekom het nie.